Action SA 'fenomeen wat gaan aanhou groei' | Maroela Media
Action SA 'fenomeen wat gaan aanhou groei'
Herman Mashaba, leier van Action SA, sê hy konsentreer reeds op 2024 en dat groot dinge nog vir die party voorlê. (Foto: Action SA)
Voor die verkiesing het Herman Mashaba, leier van Action SA, beloof dat dié party geskiedenis gaan maak. As daar só na die telbord by die Onafhanklike Verkiesingskommissie (OVK) se nasionale uitslagsentrum gekyk word, was dit 'n akkurate voorspelling.
In Johannesburg, met 99% van stembriewe bevestig, het Action SA net meer as 16% van stemme op hom verenig. Steun vir die ANC in die metropool staan op 33,5% en dié vir die DA op 34,06%.
In Tshwane het Action SA 8,66% van stemme gelok, met die ANC op 34,5%, die DA 'n kortkop agter op 32% en die EFF en VF Plus op 10,7% en 7,8% onderskeidelik.
Nie sleg vir 'n party wat aan sy heel eerste verkiesing deelneem nie.
Mashaba was Donderdag tuis toe Maroela Media hom gevra het oor die party se groot welslae. "Die plaaslikeregeringsverkiesing is agter ons. Ek fokus reeds op 2024; dit is om die draai," het hy gesê.
Daar was talle hekkies in die party se opmars na die 2021-verkiesing. Een daarvan was die party se onsuksesvolle aansoek in die Kieshof nadat die OVK nie die party se naam – in die ruimte waar party-afkortings gebruik word – gedruk het nie. Die OVK het volgehou die party het nie 'n afkorting verskaf nie en dat hy dus korrek opgetree het.
Die Kieshof het saamgestem en Action SA is die verkiesing in met net sy logo en g'n naam nie.
Steun uit alle oorde
Die amptelike verkiesingsuitslae sal na verwagting vandag om 18:00 bekend gemaak word. (Foto: OVK)
Nietemin het kiesers in hul duisende hul kruisies by Action SA getrek. "Ek is meer as tevrede," sê Mashaba. "Sommige mense het miljoene rand bestee om mense te oortuig om nie vir ons te stem nie. Die kiesers het self besluit en die uitslae spreek vanself."
Prof. Pieter Duvenage, dekaan van die fakulteit Geesteswetenskappe by Akademia en 'n onafhanklike politieke interpreteerder, sê Action SA en Mashaba was een van die groot besprekingspunte tydens die verkiesing. "Ek het as politieke ontleder dit as 'n fenomeen waargeneem."
Mashaba, vantevore 'n DA-man wat ook as burgemeester van Johannesburg gedien het voor hy die party die rug gekeer en bedank het, het met Action SA 'n politieke tuiste vir 'n breë kieserskorps geskep.
Duvenage sê Mashaba trek steun van 'n uiteenlopende groep Suid-Afrikaners: Van middelklas wit en swart kiesers tot minderheidsgroepe. In plekke soos Soweto en Atteridgeville het sy verskyning op die politieke toneel 'n party soos die ANC 'n gevoelige knou toegedien.
"Mashaba boor 'n aar van 'n gemagtigde groep mense raak. Daar is 'n nie-rassigheid wat nie gemanipuleer word nie, maar spontaan gebeur. Hy doen dit middelregs en is 'n klein bietjie links van die DA met ondersteuning vir kwessies soos 'n vryemark, entrepreneurskap en die skep van 'n sakeklimaat."
Mashaba sê self nie-rassigheid is een van die party se ononderhandelbare waardes.
"Action SA is 'n goeie weerspieëling van Suid-Afrika. Die kiesers is in die steek gelaat deur die groot partye wat regeer en mense is op soek na iets nuuts."
Dit beteken daar kan nie net oor nie-rassigheid gepraat word nie, dit moet geglo word. Waardes soos persoonlike vryheid. 'n Vryemarkstelsel. Hierby het mense aanklank gevind.
Duvenage meen Action SA, wat in hierdie verkiesing grootliks op Gauteng en enkele dele daarbuite gefokus het, se groeipotensiaal is groot.
Roland Henwood, 'n politieke ontleder verbonde aan die Universiteit van Pretoria, stem saam dat Action SA 'n noemenswaardige vertoning gelewer het. "Maar onthou, die maklikste verkiesing vir 'n politieke party is die eerste verkiesing," waarsku hy egter.
"Is dit 'n standhoudende party, of 'n persoongedrewe party? Gaan dit 'n nuwe aanslag na die politiek bring? Ons sal moet sien," sê Henwood.
Die party het nietemin in 'n kort tyd 'n relatief groot impak gehad en Henwood sê dit kan ook wees dat die teëspoed wat die party beleef het, die party eindelik gehelp eerder as gehinder het.
SA'ners kan inset lewer oor koalisies
Mashaba vroeër by 'n mediakonferensie by die OVK se nasionale uitslagsentrum. (Foto: Action SA)
Mashaba het Maandag al gesê die party is positief oor sy vermoëns, veral in Johannesburg, en sal gemaklik wees om koalisies aan te gaan.
Maar nie met die ANC nie, het hy toe gesê, en die ANC terselfdertyd as 'n "misdadige organisasie" bestempel. Die party sal nietemin luister na die "stem van inwoners".
Action SA het vroeër vandag 'n aanlyn platform van stapel gestuur waarop mense hul insette kan lewer oor koalisieonderhandelings. Die party het die onderneming gegee dat hy tydens onderhandelings, en wanneer 'n koalisie gevestig is, sal verseker die proses vind plaas op 'n manier wat inwoners eerste stel. Die insette sal oorweeg word en ná Sondagaand, wanneer die tydperk vir kommentaar sluit, bekend gemaak word.
Deursigtigheid, 'n verbintenis tot die stryd teen korrupsie, dienslewering en 'n pro-arm-agenda, is sommige van die elemente wat Action SA sal oorweeg wanneer 'n koalisie aangegaan word. "Met die uitsondering van die ANC, sal Action SA ontvanklik wees vir koalisiebesprekings met politieke partye gegrond op hulle verbintenis tot dié beginsels en die wense van inwoners van munisipaliteite," sê Mashaba.
Enigiemand kan hul inset op die platform lewer. "Dit is belangrik, want as Action SA regeer, sal ons alle mense dien, ongeag of hulle vir ons gestem het."
Action SA het in altesame ses wyke meegeding. In al ses dié munisipaliteite het die ANC se steun tot onder 50% gedaal en in drie van die munisipaliteite het dit tot onder 40% gedaal.
Dit laat die deur vir koalisies dus wyd oop.
Deel van: In diepte, SA-nuus
'Stillknocks' bal vuiste teen plaasmoorde
Kopers verniet by sentrum uitgejaag
Hill's se troeteldierkos sit die gejeuk en -krap stop
Geen Protea in 'Wisden' se toetsspan
Omgeedag wêreldwyd gevier
Tait volg kort op Klusener se hakke
Julle maak n groot ophef van Mashaba.Hy was nie so wonderlik as Joburg burgemeester nie.Ek reken hierdie is net die oorvloei HYPE na sy skouspelagtige uitloop uit DA.Laat hy produce,dan praat ons verder